Netop fordi batterier består af mange sparsomme grundstoffer, så investeres der mange milliarder i udvikling af nye og mere bæredygtige batterityper. Et af dem, som der forventes meget af, er de såkaldte Solid-state-batterier. I stedet for en flydende masse (elektrolyt) inde i battericellerne er det erstattet af en fast masse, der både kræver færre grundstoffer og er mindre brandfarlige.
Fordelene er derudover en højere energitæthed og dermed bedre kapacitet/rækkevidde, de kan oplades hurtigere og kan have en levetid på op imod 30 år. Det forventes, at Solid-state-batterier bliver en fast del af nye elbiler om 3-5 år. Men de bliver dyrere i starten.